CELEX: E2014J0018
Language: lv
Date: 2014-12-10 00:00:00
Title: Tiesas spriedums (2014. gada 10. decembris) – Lietā E-18/14 – Wow air ehf. pret Islandes konkurences iestādi (Samkeppniseftirlitið), Isavia ohf. un Icelandair ehf. (Regula (EEK) Nr. 95/93 – Laika nišu piešķiršana EEZ lidostās – Konkurences iestāžu iejaukšanās – Paātrinātā procedūra)

4.6.2015   
            
            
               LV
            
            
               Eiropas Savienības Oficiālais Vēstnesis
            
            
               C 183/9
            
         TIESAS SPRIEDUMS
   (2014. gada 10. decembris)
   Lietā E-18/14
   
      Wow air ehf. pret Islandes konkurences iestādi (Samkeppniseftirlitið), Isavia ohf. un Icelandair ehf.
   
   (Regula (EEK) Nr. 95/93 – Laika nišu piešķiršana EEZ lidostās – Konkurences iestāžu iejaukšanās – Paātrinātā procedūra)
   (2015/C 183/10)
   Lietā E-18/14 Wow air ehf. pret Islandes konkurences iestādi (Samkeppniseftirlitið), Isavia ohf. un Icelandair ehf. attiecībā uz Reikjavikas apgabaltiesas (Héraðsdómur Reykjavíkur) PRASĪBU Tiesai saskaņā ar Nolīguma starp EBTA valstīm par Uzraudzības iestādes un Tiesas izveidi 34. pantu sniegt interpretāciju par Padomes 1993. gada 18. janvāra Regulu (EEK) Nr. 95/93 par kopīgiem noteikumiem attiecībā uz laika nišu piešķiršanu Kopienas lidostās Tiesa, kuras sastāvā ir priekšsēdētājs Carl Baudenbacher un tiesneši Per Christiansen (tiesnesis referents) un Páll Hreinsson, 2014. gada 10. decembrī pasludināja spriedumu, kura rezolutīvā daļa ir šāda:
   
               1.
            
            
               Regulas (EEK) Nr. 95/93 4. panta 1. punkts prasa EEZ valstij iecelt lidostas koordinatora amatā kvalificētu fizisku vai juridisku personu pēc apspriešanās ar norādītajām pusēm. Regulas (EEK) Nr. 95/93 4. panta 2. punkts prasa, lai koordinators būtu juridiski un faktiski neatkarīgs no visām ieinteresētajām pusēm, kā arī funkcionāli nošķirts no tām. Ja šie nosacījumi ir izpildīti, EEZ valstīm ir rīcības brīvība noteikt koordinatora statusu. Pamatojoties uz šiem konstatējumiem, valsts tiesai jāizdara nepieciešami secinājumi, lai nodrošinātu Regulas (EEK) Nr. 95/93 efektivitāti.
            
         
               2.
            
            
               Regulas (EEK) Nr. 95/93 11. panta 1. punktā noteiktā sūdzību procedūra nav obligāta. Tādēļ šī procedūra neizslēdz iespēju, ka sūdzības, kas balstītas uz konkurences tiesību apsvērumiem, var iesniegt tieši valsts konkurences iestādēm.
            
         
               3.
            
            
               Saskaņā ar Regulas (EEK) Nr. 95/93 8.b panta publisko iestāžu norādes par laika nišu piešķiršanu konkurences veicināšanas nolūkā var adresēt aviosabiedrībām, bet ne koordinatoram. Turklāt nav lietderīgi sniegt instrukcijas lidostas administrācijai. Atšķirībā no laika nišu primārās piešķiršanas, kas ir vienīgi koordinatora pienākums, Regula (EEK) Nr. 95/93 neaizliedz laika nišu nodošanu pēc laika nišu piešķiršanas, ja to prasa konkurences tiesību noteikumi. Līdz ar to EEZ valsts konkurences iestādes var dot norādes attiecīgajiem uzņēmumiem, ja tiek konstatēts, ka šāds tiesību aizsardzības līdzeklis nepieciešams saskaņā ar piemērojamajiem valsts vai EEZ konkurences tiesību noteikumiem.